DEĊIŻJONI TAL-KUNSILL 2010/16/PESK/ĠAI
tat-30 ta’ Novembru 2009
dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Data ta’ Messaġġi Finanzjarji mill-Unjoni Ewropea għall-Istati Uniti għall-finijiet tal-Programm dwar ir-Rintraċċar tal-Finanzjament tat-Terroriżmu
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikoli 24 u 38 tiegħu,
Billi:
(1)
Fis-27 ta’ Lulju 2009, il-Kunsill iddeċieda li jawtorizza lill-Presidenza, megħjuna mill-Kummissjoni, biex tibda n-negozjati għal Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Data dwar Messaġġi Finanzjarji mill-Unjoni Ewropea għall-Istati Uniti għall-finijiet tal-Programm dwar ir-Rintraċċar tal-Finanzjament tat-Terroriżmu. Dawk in-negozjati wasslu għal suċċess u tfassal abbozz ta’ Ftehim (minn hawn ‘il quddiem “il-Ftehim”).
(2)
Il-Ftehim huwa importanti biex jiġi żgurat li l-fornituri magħżula ta’ servizzi ta’ messaġġi dwar pagamenti finanzjarji internazzjonali jipprovdu lid-Dipartiment tat-Teżor tal-Istati Uniti data dwar messaġġi finanzjarji maħżuna fit-territorju tal-Unjoni Ewropea meħtieġa għall-prevenzjoni u l-ġlieda kontra t-terroriżmu u l-finanzjament tiegħu, soġġett għal osservanza stretta tas-salvagwardji dwar il-privatezza u l-protezzjoni tad-data personali.
(3)
Il-Ftehim għandu jiġi ffirmat, soġġett għall-konklużjoni tiegħu f’data aktar tard.
(4)
Il-Ftehim jipprovdi għall-applikazzjoni proviżorja tiegħu mill-1 ta’ Frar 2010. L-Istati Membri għandhom għalhekk jagħtu effett lid-dispożizzjonijiet tiegħu sa minn dik id-data f’konformità mal-liġi nazzjonali eżistenti. Dikjarazzjoni għal din il-fini ser issir fil-mument tal-firma tal-Ftehim,
IDDEĊIEDA KIF ĠEJ:
Artikolu 1
L-iffirmar tal-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Data dwar Messaġġi Finanzjarji mill-Unjoni Ewropea għall-Istati Uniti għall-finijiet tal-Programm dwar ir-Rintraċċar tal-Finanzjament tat-Terroriżmu, huwa b’dan approvat f’isem l-Unjoni Ewropea, soġġett għall-konklużjoni tal-imsemmi Ftehim.
It-test tal-Ftehim huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat biex jaħtar il-persuna/i awtorizzati biex jiffirmaw il-Ftehim f’isem l-Unjoni Ewropea, soġġett għall-konklużjoni tiegħu.
Artikolu 3
Skont l-Artikolu 15 tal-Ftehim, id-dispożizzjonijiet tal-Ftehim għandhom ikunu applikati fuq bażi proviżorja f’konformità mal-liġi nazzjonali eżistenti mill-1 ta’ Frar 2010, sakemm jidħol fis-seħħ. Id-Dikjarazzjoni annessa dwar l-applikazzjoni proviżorja għandha ssir fil-mument tal-firma.
Magħmul fi Brussell, it-30 ta’ Novembru 2009.